b'\n_START_ARTICLE_\nComuna de Par\xc3\xads\n_START_SECTION_\nInstauraci\xc3\xb3 de la Comuna\n_START_PARAGRAPH_\nEl 3 de mar\xc3\xa7, una assemblea dels delegats de la Gu\xc3\xa0rdia Nacional va triar un Comit\xc3\xa8 Executiu provisional de 32 membres que va prometre defensar la Rep\xc3\xbablica. El mateix dia, el govern d\'Adolphe Thiers va nomenar comandant en cap de la Gu\xc3\xa0rdia Nacional el general mon\xc3\xa0rquic Louis d\'Aurelle de Paladins, que havia prestat suport militarment al cop d\'estat de Napole\xc3\xb3 III del 2 de desembre del 1852. L\'Assemblea Legislativa i el govern es van traslladar de Bordeus a Versalles, per\xc3\xb2 Adolphe Thiers va decidir residir a Par\xc3\xads._NEWLINE_Les primeres mesures aprovades per la nova Assemblea confirmaren les inquietuds de la poblaci\xc3\xb3, i recordaven les mesures impopulars impulsades per Thiers durant la II Rep\xc3\xbablica el 1848: el 10 de mar\xc3\xa7, suprimeix la morat\xc3\xb2ria sobre lletres de pagament, lloguers i deutes que han de pagar gaireb\xc3\xa9 immediatament, cosa que aboca a Par\xc3\xads 300.000 obrers, petits tallers i botigues a la suspensi\xc3\xb3 de pagaments. Suprimeix el salari dels gu\xc3\xa0rdies nacionals, deixant milers de fam\xc3\xadlies sense recursos. El general Vinoy, acabat de nomenar comandant cap de l\'ex\xc3\xa8rcit a Par\xc3\xads, prohibeix sis diaris republicans, dels quals 4 tenien cadascun un tiratge de m\xc3\xa9s de 200.000 exemplars i mana condemnar a mort Gustave Flourens i Auguste Blanqui per la seva participaci\xc3\xb3 en la revolta d\'octubre del 1870._NEWLINE_Al mateix temps que el Comit\xc3\xa8 Central de la Gu\xc3\xa0rdia Nacional estava adoptant una posici\xc3\xb3 cada vegada m\xc3\xa9s radical i guanyava fermament autoritat, el govern no podia permetre tenir 400 canons i metralladores a la seva disposici\xc3\xb3 indefinidament. I aix\xc3\xad, com a primer pas, a l\'alba del 18 de mar\xc3\xa7, Thiers va ordenar a les seves tropes guardar els canons emmagatzemats en les altures de Montmartre, Belleville i al Parc des Buttes-Chaumont. A Belleville i a Montmartre, els residents avisats a toc de campana es van precipitar per interposar-se al moviment de canons i no van seguir les instruccions. A Montmartre, quan el seu general, Claude Martin Lecomte, els va ordenar disparar a una muni\xc3\xb3 desarmada, en contra de l\'opini\xc3\xb3 dels membres del comit\xc3\xa8 del districte, va ser afusellat al mateix barri juntament amb el general Cl\xc3\xa9ment Thomas, un antic comandant de la Gu\xc3\xa0rdia Nacional, responsable de la repressi\xc3\xb3 durant la rebel\xc2\xb7li\xc3\xb3 popular al juny del 1848._NEWLINE_El 18 de mar\xc3\xa7 marca oficialment l\'inici del govern de la Comuna._NEWLINE_Altres unitats armades es van unir a la rebel\xc2\xb7li\xc3\xb3, que es va escampar tan r\xc3\xa0pidament que el cap de l\'executiu Thiers va ordenar l\'evacuaci\xc3\xb3 immediata de Par\xc3\xads de les forces regulars que encara li continuaven sent lleials, com ara la policia i els empleats de totes les administracions p\xc3\xbabliques. Ell mateix va fugir, al capdavant dels seus homes, a Versalles._NEWLINE_Segons Thiers, 100.000 parisencs van abandonar la capital. En els dies seg\xc3\xbcents, la majoria dels habitants dels barris residencials de l\'oest de Par\xc3\xads (el XVI i el XVII), tradicionalment conservadors, es van refugiar a Versalles. El Comit\xc3\xa8 Central de la gu\xc3\xa0rdia nacional era ara l\'\xc3\xbanic govern efectiu a Par\xc3\xads: gaireb\xc3\xa9 immediatament va renunciar a la seva autoritat i va organitzar eleccions per a una comuna, propostes per al 26 de mar\xc3\xa7. La Comuna de Par\xc3\xads va ser constitu\xc3\xafda el 28 de mar\xc3\xa7. Els 92 membres del "Consell Comunal" inclo\xc3\xafen obrers, artesans, petits comerciants, professionals (com ara metges i periodistes) i un gran nombre de pol\xc3\xadtics. Abastaven totes les tend\xc3\xa8ncies republicanes: des republicans reformistes i moderats, socialistes, marxistes llibertaris, anarquistes, proudhonians, blanquistes i independents, fins jacobins que tendien a mirar nost\xc3\xa0lgicament la Revoluci\xc3\xb3 Francesa. El socialista Auguste Blanqui va ser elegit president del Consell, per\xc3\xb2 aix\xc3\xb2 va oc\xc3\xb3rrer en la seva abs\xc3\xa8ncia, ja que havia estat arrestat el 17 de mar\xc3\xa7 i va estar retingut en una pres\xc3\xb3 secreta durant la vida de la Comuna.\n_START_SECTION_\nMesures adoptades per la Comuna\n_START_PARAGRAPH_\nMalgrat les difer\xc3\xa8ncies internes, el Consell va tenir un bon comen\xc3\xa7ament en mantenir els serveis p\xc3\xbablics essencials per a una ciutat de dos milions d\'habitants; tamb\xc3\xa9 va ser capa\xc3\xa7 d\'arribar a un consens sobre certes pol\xc3\xadtiques que tendien cap a una democr\xc3\xa0cia social progressista m\xc3\xa9s que a una revoluci\xc3\xb3 social. A causa de la manca de temps (la Comuna va poder existir menys de 60 dies en total), nom\xc3\xa9s uns pocs decrets van ser ordenats. Aquests inclo\xc3\xafen: remissi\xc3\xb3 de les rendes, que havien estat augmentades considerablement per propietaris, fins que s\'acab\xc3\xa9s el setge; l\'abolici\xc3\xb3 del treball nocturn en els centenars de fleques de Par\xc3\xads, l\'abolici\xc3\xb3 de la guillotina, la concessi\xc3\xb3 de pensions per a les v\xc3\xaddues dels membres de la Gu\xc3\xa0rdia Nacional morts en servei, aix\xc3\xad tamb\xc3\xa9 com per als seus fills; la devoluci\xc3\xb3 gratu\xc3\xafta de totes les eines dels treballadors, mitjan\xc3\xa7ant les cases d\'empenyorament estatals; es van posposar les obligacions de deutes i es van abolir els interessos dels deutes i, allunyant-se dels estrictes principis reformistes, el dret dels empleats a prendre el control d\'una empresa si fos abandonada pel seu amo._NEWLINE_El Consell va posar fi a l\'allistament i va reempla\xc3\xa7ar l\'ex\xc3\xa8rcit convencional amb una Gu\xc3\xa0rdia Nacional de tots els ciutadans que podien portar armes. La legislaci\xc3\xb3 proposada separava l\'esgl\xc3\xa9sia de l\'estat, feia que totes les propietats de l\'esgl\xc3\xa9sia esdevinguessin propietat estatal, i exclo\xc3\xafa la religi\xc3\xb3 de les escoles. Es va permetre a les esgl\xc3\xa9sies de continuar llur activitat religiosa nom\xc3\xa9s si mantenien les portes obertes al p\xc3\xbablic a la tarda perqu\xc3\xa8 es fessin reunions pol\xc3\xadtiques. Aix\xc3\xb2 va fer de les esgl\xc3\xa9sies el principal centre pol\xc3\xadtic participatiu de la Comuna. Una altra legislaci\xc3\xb3 projectada tractava de reformes educatives que permetrien que l\'educaci\xc3\xb3 i la pr\xc3\xa0ctica t\xc3\xa8cnica fossin disponibles per a tothom. La Comuna va adoptar durant la seva breu exist\xc3\xa8ncia l\'anteriorment descartat calendari de la I Rep\xc3\xbablica Francesa, aix\xc3\xad com la bandera vermella en comptes de la tricolor._NEWLINE_Malgrat el reformisme formal del Consell de la Comuna en el seu conjunt, l\'actuaci\xc3\xb3 comunal era molt m\xc3\xa9s revolucion\xc3\xa0ria. Les tend\xc3\xa8ncies revolucion\xc3\xa0ries predominants inclo\xc3\xafen anarquistes, blanquistes, jacobins i independents. La Comuna de Par\xc3\xads ha estat celebrada per anarquistes i socialistes marxistes cont\xc3\xadnuament fins a l\'actualitat, en part a causa de la varietat de tend\xc3\xa8ncies, l\'alt grau de control per part dels treballadors i la notable cooperaci\xc3\xb3 entre els diferents b\xc3\xa0ndols revolucionaris. Friedrich Engels, el m\xc3\xa9s pr\xc3\xb2xim col\xc2\xb7laborador de Marx, mantindria despr\xc3\xa9s que l\'abs\xc3\xa8ncia d\'un ex\xc3\xa8rcit fix, les pol\xc3\xadtiques aut\xc3\xb2nomes dels "quartiers" i altres caracter\xc3\xadstiques van tenir com a conseq\xc3\xbc\xc3\xa8ncia que la Comuna no fos com un estat en el sentit repressiu del terme: era una forma de transici\xc3\xb3 en direcci\xc3\xb3 de l\'abolici\xc3\xb3 de l\'estat com a tal. El seu possible desenvolupament futur, per\xc3\xb2, romandria una pregunta te\xc3\xb2rica: despr\xc3\xa9s de nom\xc3\xa9s una setmana va ser atacada per elements del nou ex\xc3\xa8rcit (que inclo\xc3\xafa antics presoners de guerra alliberats pels prussians) creat r\xc3\xa0pidament a Versalles.'